<classify> WAZIRI Mkuu, Kassim Majaliwa amesema Tanzania imejinadi vizuri ikiongozwa na yeye mwenyewe kufanya mazungumzo na viongozi wa makampuni zaidi ya nane ya Urusi ili kuyashawishi yawekeze nchini na yote yamekubali kufi ka Tanzania mapema iwezekanavyo.Viongozi wa makapuni yote niliyopata nafasi ya kuzungumza nao wamesema wako tayari kuja nchini ili waweze kufanya mazungumzo na serikali pamoja na wafanyabiashara wazalendo ambao wako tayari kuungana na wafanyabiashara hao katika kuwekeza nchini Tanzania katika maeneo mbalimbali, alisema.Waziri Mkuu aliyataja maeneo hayo juzi kuwa ni pamoja na uuzaji wa zana za kilimo kama vile matrekta, sekta ya mafuta na gesi pamoja na madini, ujenzi hasa wa reli, masuala ya elimu kwenye utoaji wa nafasi za mafunzo na maeneo mengineyo.Waziri Mkuu alisema viongozi hao walimueleza maeneo ambayo wao wanaamini kuwa wanafanya vizuri na wangependa serikali iyape kipaumbele na pia walieleza ni kwa namna gani taifa litanufaika na uwekezaji wao.Alisema tayari wafanyabiashara binafsi 18 wa Tanzania walijitokeza kushiriki katika mkutano huo na walifanya kazi kubwa na nzuri ya kuwahabarisha wenzao wa Urusi kuhusu mazingira mazuri ya kuwekeza yaliyopo nchini hasa baada ya serikali kuondoa kero, kanuni na taratibu ziliokuwa zikiyafanya mazingira ya uwekezaji kuwa magumu. Ni kutokana na kupata wawekezaji hao, Waziri aliuagiza Ubalozi wa Tanzania nchini Urusi kuratibu mipango ya wafanyabiashara hao wanaokusudia kuja nchini kuwekeza kwa kuwaunganisha na Taasisi na Wizara husika ili waweze kuwekeza mitaji yao kwa kuzingatia maslahi ya Taifa.Alisema baada ya kugundua kuwepo wa wafanyabiashara wengi wa Urusi wanaokusudia kuja Tanzania kwa ajili ya kuangalia maeneo ya uwekezaji pamoja na kutafuta wafanyabiashara wa Kitanzania watakaoungana nao katika uwekezaji wanaokusudia kuufanya.Tayari miadi imekwishawekwa ya kuwakaribiasha wawekezaji wa Urusi kuja Tanzania kwa ushawishi wa kwangu mwenyewe pamoja na ushawishi wa wafanyabiashara wa Tanzania, hivyo nisingependa wafanyabiashara hao wasumbuliwe au kukatishwa tamaa katika kutimiza nia yao hiyo, alisisitiza Waziri Mkuu.Alisema mkutano baina ya wakuu wa nchi na serikali kutoka Mataifa ya Afrika na Urusi uliomalizika juzi ulilenga kujenga uhusiano mzuri zaidi katika nyanja mbalimbali hususani za kiuchumi.Akizungumza baada kumalizika mkutano huo kwenye ukumbi wa Olympic Park, Sochi nchini Urusi, Waziri Mkuu alisema Urusi imeutumia mkutano huo kueleza bayana maeneo ambayo wako tayari kushirikiana na Afrika katika kuwekeza kwa faida ya pande zote mbili.Awali, akizungumza kwenye Mkutano baina ya wakuu wa nchi na Serikali kutoka mataifa ya Afrika na Urusi, Waziri Mkuu alisema Tanzania sasa ni nchi sahihi kwa uwekezaji kwa wanaotaka kuwekeza barani Afrika kwani imedhamiria kukuza uchumi wake na kufikia wa kati ifikapo 2025 kwa kupitia sekta ya viwanda.Pia ni nchi yenye amani na utulivu. Nchi yetu imejaliwa kuwa na maliasili nyingi ambazo vilele ni malighafi kwa viwanda kama vile mazao ya kilimo, misitu, bahari, maziwa, madini na mbuga za wanyama ambazo ni kivutio cha watalii, alifafanua Waziri Mkuu. Waziri Mkuu jana aliondoka nchini Urusi kwenda nchi ya Azerbaijan kumuwakilisha Rais John Magufuli katika mkutano wa nchi zisizofungamana na upande wowote. Mkutano huo ni wa siku mbili.  <topic>: KITAIFA 